**Când ochii tac**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă dor acele lucruri pe care nu le-am spus

Minţindu-mă că ochii ţi-au povestit de-ajuns

Şi-acum, când eşti departe, mă doare c-am tăcut

Lăsând să treacă molcom şi ultimul minut.

Mă-ncumet să te caut sub mantia de cer

Acolo unde numai Luceafăru-i străjer,

Păşesc prin lumi astrale sperând să te-ntâlnesc.

Eşti firul ce separă misterul de firesc,

Mirajul ce-mi dezleagă în taină orice gând,

În nopţi târzii sub pleoape te-nchid şi tremurând

Te chem să-mi spui povestea sau doar s-o împlinim,

Când timpul scrie pagini, noi doi le răsfoim...

- Mi-e dor să prind în palmă cu tine fulgi de stele,

Secundele-n clepsidră să nu mai cadă grele

Și nopțile-mpreună să le pictăm, albastre,

Să nu te-ascunzi, iubito, de mine printre astre,

Că voi găsi o cale misterul să-l dezlege,

Să împărțim povestea ce-i mai presus de lege

Și taina nemuririi, iubirii fără moarte,

S-o deslușim pe Venus și s-o trăim pe Marte.

Eu știu că ai curajul să alergăm prin veacuri

Și să trăim iubirea letală, fără leacuri,

Cu stropi de fericire prin multe universuri

Să ne-mbătăm, iubito, apoi să scriem versuri.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015